CELEX: C2004/300/99
Language: hu
Date: 2004-12-04 00:00:00
Title: T-409/04. sz. ügy: Benito Latino által az Európai Közösségek Bizottsága ellen 2004. október 4-én benyújtott kereset

4.12.2004   
            
            
               HU
            
            
               Az Európai Unió Hivatalos Lapja
            
            
               C 300/51
            
         Benito Latino által az Európai Közösségek Bizottsága ellen 2004. október 4-én benyújtott kereset
   (T-409/04. sz. ügy)
   (2004/C 300/99)
   Az eljárás nyelve: francia
   Benito Latino, lakóhelye: Lauzun (Franciaország), képviseli: Juan Ramón Iturriagagoitia ügyvéd, 2004. október 4-én keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               —
            
            
               semmisítse meg a 2002. május 6-án kelt és 2003. november 11-én kiküldött orvosi véleményt, amelyet a felperes 2003. november 15-én kapott meg,
            
         
               —
            
            
               semmisítse meg a 2003. november 11-én kelt és a felperes által 2003. november 15-én átvett, a felperes 5 %-os részleges állandó rokkantságát megállapító, és őt az orvosi bizottság tagjai költségei és munkadíja egy részének megtérítésére kötelező bizottsági határozatot,
            
         
               —
            
            
               kötelezze a Bizottságot az orvosi bizottság valamennyi költsége és munkadíja viselésére,
            
         
               —
            
            
               kötelezze a Bizottságot az eljárással kapcsolatos valamennyi munkadíj és költség viselésére.
            
         Jogalapok és fontosabb érvek:
   A felperes, aki a Bizottság egykori tisztviselőjeként 1969 és 1991 között a brüsszeli Berlaymont épületben dolgozott, 1994-ben kérte, hogy légúti betegségét foglalkozásából eredőnek ismerjék el, mivel annak kiváltója szerinte az azbesztózis volt. A kérelemre válaszul meghozott, a betegség foglalkozási eredetét elismerő és a rokkantsági fokot 5 %-ban megállapító egyik korai bizottsági határozatot az Elsőfokú Bíróság a felperes által kezdeményezett T-300/97. sz. ügyben (1) megsemmisítette.
   Az említett ítéletet követően a Bizottság ismét az orvosi bizottsághoz fordult, és miután az 2002. május 6-án új orvosi véleményt adott, meghozta a megtámadott határozatot.
   Keresetének alátámasztására a felperes először arra hivatkozik, hogy az orvosi bizottság többségi véleménye megsértette a személyzeti szabályzat 73. cikkét, mivel nem vette figyelembe a különvéleményt. Mindezen felül a vélemény nem felelt meg az Elsőfokú Bíróság joggyakorlata által kialakított követelményeknek, illetve ellentmondásos és érthetetlen következtetéseket tartalmazott.
   A felperes a továbbiakban a tisztviselők baleset- és betegségbiztosítási szabályzata 3., 17. és 20. cikkének, ugyanezen szabályzat melléklete harmadik bekezdésének, valamint a hivatalos belga rokkantsági szabályzat 381–383., valamint 387. és azt követő cikkeinek megsértésére hivatkozik. A felperes az orvosi bizottság elfogulatlanságának hiányára, valamint a bizottság két tagjának a felperessel szembeni állítólagos ellenséges hozzáállására is hivatkozik. A felperes szerint a védelmi jogok tiszteletben tartása alapján egy új orvosi bizottság létrehozása lenne indokolt.
   
      (1)  Közzétéve: HL 1998., C 41., 23. o.